**Doložka prednosti**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

**1. Gestor zmluvy:** Ministerstvo zahraničných vecí a európskych záležitostí Slovenskej republiky

**2. Názov zmluvy:** Rámcová dohoda medzi Európskou úniou a jej členskými štátmi na jednej strane a Austráliou na strane druhej, podpísaná v Manile dňa 7. augusta 2017 (v mene SR podpísaná v Bruseli dňa 5. októbra 2016)

**3. Účel a predmet zmluvy a jeho úprava v právnom poriadku Slovenskej republiky:**

 Rámcová dohoda posilňuje partnerstvo medzi Austráliou a EÚ, prehlbuje spoluprácu v širokej škále oblastí spoločného záujmu a podporuje spoločné hľadanie riešení výziev na regionálnej aj globálnej úrovni. Za kľúčové oblasti spolupráce je možné považovať zahraničnopolitické a bezpečnostné otázky (vrátane boja proti terorizmu a boja proti nedovolenému obchodovaniu so zbraňami, ako aj spolupráce za účelom zabezpečenia medzinárodnej bezpečnosti, osobitne v rámci kybernetického priestoru), humanitárna pomoc a globálny rozvoj.

 Dohoda sa ďalej vo všeobecnej rovine venuje aj otázkam hospodárskej politiky, vzájomnej obchodnej výmene, podpore investícií, vybraným aspektom ochrany klímy, otázkam vzdelávania, kultúry, energetiky, dopravy či trvalo udržateľného rozvoja.

 V právnom poriadku Slovenskej republiky je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 300/2005 Z. z. Trestný zákon v znení neskorších predpisov, v zákone č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, v zákone č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov, v zákone č. 251/2012 Z. z. o energetike a o zmene a doplnení niektorých zákonov v znení neskorších predpisov, v zákone č. 392/2015 Z. z. o rozvojovej spolupráci a o zmene a doplnení niektorých zákonov, v zákone č. 18/2018 Z. z. o ochrane osobných údajov a o zmene a doplnení niektorých zákonov, v zákone č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu a o zmene a doplnení niektorých zákonov v znení zákona č. 119/2019 Z. z.

**4. Priama úprava práv alebo povinností fyzických osôb alebo právnických osôb:**

Dohoda priamo neupravuje práva alebo povinnosti fyzických alebo právnických osôb.

**5. Úprava predmetu medzinárodnej zmluvy v práve EÚ:**

V primárnom práve EÚ je predmet medzinárodnej zmluvy upravený najmä v článku 37 Zmluvy o Európskej únii a článkoch 207 a 212 Zmluvy o fungovaní Európskej únie v spojení s článkom 218 ods. 5 Zmluvy o fungovaní Európskej únie a článkom 218 ods. 8 druhým pododsekom Zmluvy o fungovaní Európskej únie.

Predmet medzinárodnej zmluvy je zároveň upravený celým radom právne záväzných aktov EÚ, a to napr. v nariadení (ES) č. 1257/96 v platnom znení, v smernici (EÚ) č. 2012/27 v platnom znení, v nariadení (EÚ) č. 2016/679, alebo v smernici (EÚ) č. 2017/541.

Súlad medzinárodnej zmluvy s právom EÚ: úplná zhoda.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Z kategórií vymedzených čl. 7 ods. 4 Ústavy Slovenskej republiky ide o medzinárodnú politickú zmluvu.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Z kategórií vymedzených v čl. 7 ods. 5 Ústavy Slovenskej republiky ide o medzinárodnú zmluvu, na ktorej vykonanie nie je potrebný zákon.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na prednosť medzinárodnej zmluvy pred zákonmi nie je potrebné zrušiť alebo zmeniť z dôvodu duplicity žiadny právny predpis.